Author: sulik
Company: ÚV SR

Dôvodová správa

Všeobecná časť

Účelom predkladanej novely zákona o konkurze a vyrovnaní je zabezpečiť nerušený výkon oprávnení a povinností schôdze konkurzných veriteľov, ktoré jej zo zákona prináležia a ktorých rozhodnutie nie je závislé na rozhodovaní sudcu.

Momentom, ktorým sa sudca prejednávajúci konkurznú vec dozvie o skutočnostiach, pre ktoré je vylúčený z konania v dôsledku uplatnenia námietky zaujatosti hociktorým z účastníkov konania, dochádza zo zákona k nútenej nečinnosti sudcu. To má za následok nemožnosť rozhodovania prítomných veriteľov na schôdzi konkurzných veriteľov o otázkach, ktoré patria do výlučnej pôsobnosti tejto schôdze, napr. schválenie plánu speňaženia, schválenie ustanovenia nového správcu. 

Súčasná právna úprava dostatočne nezabezpečuje, aby v prípade uplatnenia námietky zaujatosti voči sudcovi, schôdza konkurzných veriteľov mohla bez zbytočných prieťahov rozhodnúť o záležitostiach, ktoré sú jej zo zákona vyhradené a ktoré by mali byť  predmetom jej rokovania. Uplatnením námietky zaujatosti sa znemožňuje začatie alebo pokračovanie riadne zvolanej schôdze konkurzných veriteľov a jej rozhodnutie o otázkach, ktoré patria do jej výlučnej  právomoci a ktoré nie sú závislé na individuálnom rozhodovaní sudcu. Tým dochádza často k uskutočňovaniu opakovaných schôdzí konkurzných veriteľov, ktoré končia neúspešne a dochádza tak k mareniu výkonu zákonných oprávnení a povinností schôdze veriteľov v konkurznom konaní, ktorej sa znemožňuje rozhodnúť o naliehavých otázkach konkurzného konania. 

Navrhovaná právna úprava zabezpečuje možnosť rozhodovania schôdze konkurzných veriteoľov o záležitostiach, ktoré su jej zákonom vymienené a ktoré nepatria do rozhodovacej právomoci sudcu aj v prípade, ak bude voči sudcovi uplatnená námietka zaujatosti. Sudca, voči ktorému takáto námietka podaná bola je povinný ďalej viesť schôdzu konkurzných veriteľov, aby tým mohol byť zabezpečený výkon rozhodovacej právomoci tejto schôdze a  je povinný vykonať všetky úkony, ktoré mu v súvislosti s rozhodovaním schôdze konkurzných veriteľov vyplývajú zo zákona.

Navrhovaná právna úprava je v súlade s Ústavou Slovenskej republiky, ústavnými zákonmi, zákonmi, inými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

	Návrh zákona nepredpokladá dopad na štátny rozpočet, ani na rozpočty obcí a rozpočty vyšších územných celkov. Nebude mať dopad na hospodárenie verejnoprávnych inštitúcií a nebude zakladať nároky na pracovné sily, organizačné zabezpečenie a nebude mať dopad na životné prostredie.

DOLOŽKA   ZLUČITEĽNOSTI
návrhu zákona s právom Európskej únie

1.	Navrhovateľ zákona : Ján Drgonec, poslanec Národnej rady Slovenskej republiky 

2.	Názov návrhu zákona : Zákon, ktorým sa mení a dopĺňa zákon SNR č. 328/1991 Zb. o konkurze a vyrovnaní v znení neskorších predpisov

3.	V práve ES a EÚ problematika návrhu zákona : j e upravená v Nariadení Rady (ES) č. 1346/2000 z 29. mája 2000 o konkurznom konaní 

4.	Návrh zákona svojou problematikou : nepatrí  medzi  priority  uvedené v čl.  70 Európskej dohody o pridružení a  nie  je ani predmetom odporúčaní v Príprave asociovaných krajín strednej a východnej Európy na integráciu do vnútorného trhu Európskej únie /Biela kniha/ 

5.	Charakteristika právnych noriem Európskej únie, ktorými je upravená problematika návrhu zákona : Nariadenie Rady (ES) č. 1346/2000 z 29. mája 2000 o konkurznom konaní upravuje otázky medzinárodnej súdnej právomoci v konkurzných konaniach, príslušnosti práva, pričom konanie a jeho účinky sa riadia právom členského štátu, na území ktorého sa takéto konanie začne, ako aj uznávania konkurzných konaní.

6.	Vyjadrenie stupňa kompatibility s právom Európskej únie : Keďže problematika návrhu zákona je ponechaná na vnútroštátnu úpravu jednotlivých členských štátov, stupeň jeho kompatibility s právom EÚ sa nevyjadruje.

Osobitná časť

K čl. I.

	Navrhovaná právna úprava umožňuje, aby v prípade uplatnenia námietky zaujatosti hociktorým z účastníkov konania, mohla schôdza konkurzných veriteľov, ktorú vedie sudca, rozhodnúť o záležitostiach, ktoré zo zákona patria do jej rozhodovacej právomoci a ktoré nezávisia od individuálnej rozhodovacej právomoci sudcu. 

K Čl. II.

	Ustanovuje sa účinnosť dňom vyhlásenia.